Den 35-årige Basem Malik måtte en oktoberaften sidste år på skadestuen efter et sammenstød med to betjente i civil på Pizzeria Natalie i Jomfru Ane Gade. Ifølge den 35-årige smadrede betjente hans hoved mod en betonpille, og uden for pizzeriaet skulle de senere have truet ham verbalt med at skyde ham med deres tjenestepistoler. - Vi ville først have søgt erstatning, men da vi ikke kunne få adgang til politiets sagsakter, valgte vi at anmelde betjentene til statsadvokaten. Så skete der det, at betjentene efterfølgende anmeldte Basem Malik for vold, siger Michael Juul Eriksen. Trods forklaringer fra øjenvidner, som ifølge Michael Juul Eriksen støtter Basem Maliks forklaring, har statsadvokaten lagt sagen på hylden. - Der er efter vores bedste overbevisning ikke grundlag for en sag mod betjentene. Sagen består af forklaringer over for forklaringer, og der er ikke nok beviser mod betjentene til at kunne bære en retssag, siger statsadvokat Elsemette Cassøe til Ritzau. - På baggrund af de forklaringer, der er i sagen, undrer det mig, at man ikke har rejst sigtelse mod betjentene. Men nu er jeg i gang med at forberede en klage til Rigsadvokaten, siger Michael Juul Eriksen. Basem Malik er efter sin anmeldelse af betjentene selv blevet tiltalt for vold mod politiet. Sagen mod ham begynder ved Retten i Aalborg den 4. september. Tiltalen blev rejst, kort efter at betjentene anmeldte Basem Malik for vold. Det gjorde de først flere uger, efter at Basem Malik havde anmeldt betjentene. Michael Juul Eriksen undrer sig over, at politifolkene ikke anholdt Basem Malik på stedet, hvis de mente, han havde været voldelig. - Det stinker lidt, at de først vælger at anmelde ham, efter han har anmeldt dem, siger Michael Juul Eriksen. Advokaten er i øvrigt utilfreds med, at politiet har rejst tiltale uden at afhøre hverken BM eller øjenvidnerne i sagen. Nordjyllands Politi mener dog, at sagen er efterforsket tilstrækkeligt. - Vi er af den opfattelse, at der er sket afhøring af de centrale vidner i sagen, siger chefanklager Søren Gade til Ritzau.

Referat:
Statsadvokat Elsemette Cassøe har afvist at rejse sigtelse mod to betjente, der er anmeldt for vold i Jomfru Ane Gade sidste år. Nu går anmelderen til Rigsadvokaten.